Starfsreglur Íslandsdeildar Alþjóðaþingmannasambandsins Þingsályktunartillaga - þingskjal nr. 114

1989. – 1059 ár frá stofnun Alþingis.

112. löggjafarþing. – 110 . mál.

Sþ.

114. Tillaga til þingsályktunar um starfsreglur Íslandsdeildar Alþjóðaþingmannasambandsins.

Flm.: Geir H. Haarde, Geir Gunnarsson, Kristín Einarsdóttir,

Ólafur Þ. Þórðarson, Sighvatur Björgvinsson.

Alþingi ályktar að setja eftirfarandi:

Starfsreglur

fyrir Íslandsdeild Alþjóðaþingmannasambandsins.

1. gr.

Íslandsdeild Alþjóðaþingmannasambandsins (Inter-Parliamentary Union) er skipuð alþingismönnum og starfar í samræmi við tilgang sambandsins, sbr. lög þess sem fylgja með starfsreglum þessum.

2. gr.

Stjórn Íslandsdeildarinnar skipa fimm þingmenn tilnefndir af þingflokkunum í samræmi við stærð þeirra eða eftir samkomulagi þingflokka. Heimilt er að tilnefna varamenn í stjórnina. Tilkynna skal um tilnefningar á fundi í sameinuðu þingi.

3. gr.

Tilnefning í stjórn skal fara fram eftir hverjar þingkosningar og gildir út kjörtímabilið, nema þingflokkar ákveði annað.

Fulltrúi stærsta þingflokksins skal kalla stjórnarmenn saman til fyrsta fundar og skal þá kjósa formann og varaformann Íslandsdeildarinnar fyrir kjörtímabilið.

Stjórnin getur heimilað fyrrverandi þingmönnum, sem uppfylla skilyrði Alþjóðaþingmannasambandsins þar að lútandi, aðild að Íslandsdeildinni sem heiðursfélagar án atkvæðisréttar, sbr. 7. gr. laga sambandsins.

4. gr.

Heimilt er Íslandsdeildinni að tilnefna ritara í samráði við skrifstofustjóra Alþingis.

5. gr.

Stjórnin sækir árlega um fjárveitingu á fjárlögum til starfsemi deildarinnar og skal umsóknin við það miðuð að fjárveiting nægi til að greiða þátttökugjald til aðalskrifstofu sambandsins, ferðakostnað fulltrúa og annan kostnað sem af starfsemi deildarinnar leiðir. Reikningar skulu endurskoðaðir með sama hætti og önnur útgjöld Alþingis.

6. gr.

Stjórn Íslandsdeildarinnar ákveður þátttöku deildarinnar í starfi sambandsins á ári hverju. Við val þátttakenda á þingum og ráðstefnum skal miða við hlutfallsreglu eftir stærð þingflokka en jafnframt leitast við að tryggja að þingmenn úr öllum þingflokkum fái tækifæri til að sækja þing eða ráðstefnur sambandsins á kjörtímabilinu. Enn fremur skal reyna að tryggja eðlilega samfellu í starfi deildarinnar.

Formaður skal að jafnaði sitja í ráði sambandsins en aðrir stjórnarmenn skiptast á um að taka þar sæti eftir sömu hlutfallsreglu og gildir um þátttöku skv. 1. mgr. þessarar greinar.

7. gr.

Starfsreglur þessar taka þegar gildi.

Ákvæði til bráðabirgða.

Þrátt fyrir ákvæði 2. gr. skulu tilnefningar í stjórn Íslandsdeildarinnar á þessu kjörtímabili haldast óbreyttar.

Greinargerð.

Allt frá árinu 1951 hafa íslenskir alþingismenn tekið þátt í starfi Alþjóðaþingmannasambandsins (Inter-Parliamentary Union) og hefur verið starfandi í þinginu sérstök Íslandsdeild sambandsins sem þingflokkar hafa tilnefnt þingmenn til setu í. Sambærilegar deildir, svonefndar þjóðdeildir, eru starfandi í öðrum þjóðþingum sem þátt taka í starfi sambandsins og eru þær hinir formlegu aðilar að sambandinu.

Í 6. gr. laga Alþjóðaþingmannasambandsins er kveðið á um skyldu þjóðdeilda til að setja sér eigin reglur. Það hefur þó ekki verið gert um Íslandsdeildina heldur hefur hún starfað á grundvelli þeirra hefða sem skapast hafa á undanförnum áratugum. Með þessari þingsályktunartillögu er ætlunin að setja formlegar reglur enda hefur verið eftir því gengið af hálfu aðalskrifstofu sambandsins. Flutningsmenn eru fimm þingmenn sem tilnefndir voru til setu í Íslandsdeildinni á þessu kjörtímabili.

Það verður að telja eðlilegt að settar séu almennar starfsreglur um þátttöku í alþjóðlegu samstarfi af þessum toga enda er varið fé af fjárlögum til að kosta hana. Með sama hætti er eðlilegt að Alþingi sé á hverju ári gerð grein fyrir því starfi sem unnið er á vettvangi sem þessum. Á síðasta Alþingi var lögð fram sérstök skýrsla í tveimur hlutum um starfsemi Íslandsdeildarinnar (þingskjöl 139 og 911) og var í hinum fyrri einnig gerð ítarleg grein fyrir starfsemi Alþjóðaþingmannasambandsins sjálf. Vísast til þess skjals um frekari upplýsingar um sambandið. Samhliða þessari þingsályktunartillögu er og flutt skýrsla um starfsemi deildarinnar að undanförnu.

Reglum þessum er ætlað að tryggja að starfsemi deildarinnar geti ávallt gengið snurðulaust fyrir sig óháð mannabreytingum og að þingflokkar hafi allir eðlilegan rétt til þátttöku í starfinu í samræmi við þingstyrk. Gert er ráð fyrir að þingflokkar tilnefni í stjórn deildarinnar, en að þingmenn allir séu í raun aðilar að deildinni og geti því tekið þátt í starfi á vegum sambandsins eftir því sem aðstæður og áhugi leyfa. Að öðru leyti skýra reglurnar sig sjálfar. Þess skal að lokum getið að við samningu reglnanna var höfð hliðsjón af sambærilegum reglum á öðrum norrænum þjóðþingum.

Fylgiskjal.

LÖG

Alþjóðaþingmannasambandsins.

Samþykkt árið 1976 og endurskoðuð í heild í október 1983.

I. KAFLI

Tilgangur og skipulag.

1. gr.

Tilgangur Alþjóðaþingmannasambandsins er að stuðla að persónulegum kynnum þingmanna, sem starfa í sérstökum þjóðdeildum innan þess, og samstarfi þeirra til að treysta og efla fulltrúalýðræði í aðildarríkjunum og vinna að friði og samstarfi á alþjóðavettvangi, sér í lagi með stuðningi við markmið Sameinuðu þjóðanna. Í því skyni ber Alþjóðaþingmannasambandinu að láta í ljós skoðanir sínar á öllum alþjóðamálefnum, sem unnt er að leysa fyrir tilstilli þjóðþinga, og gera tillögur um hvernig megi bæta starfsemi þeirra og auka orðstír.

2. gr.

Höfuðstöðvar Alþjóðaþingmannasambandsins eru í Genf.

3. gr.

Alþjóðaþingmannasambandið er myndað af þjóðdeildum.

Aðild að þjóðdeild eiga þingmenn er sitja á þjóðþingi sem starfar á landsvæði sjálfstæðs ríkis og samkvæmt lögum þess.

Aðeins skal mynda eina þjóðdeild í hverju þjóðþingi. Þjóðþingið allt má vera þjóðdeild. Í sambandsríki má aðeins mynda þjóðdeild á alríkisþinginu.

Þjóðdeildirnar skulu fylgja grundvallarreglum sambandsins og hlíta lögum þess.

Alþjóðlega kjörin þing, sem stofnað er til á grundvelli alþjóðalaga af hálfu ríkja sem hafa þjóðdeild í Alþjóðaþingmannasambandinu, geta, að höfðu samráði við þjóðdeildirnar, sótt um og fengið aukaaðild að sambandinu.

4. gr.

Ákvörðun um aðild þjóðdeildar eða endurnýjun aðildar skal ráð Alþjóðaþingmannasambandsins taka, enda berist því ósk þar að lútandi fyrir milligöngu framkvæmdastjóra sambandsins. Ráðið tekur ákvörðun að fengnu áliti framkvæmdanefndarinnar sem metur hvort skilyrðum 3. gr. er fullnægt og gefur um það skýrslu.

Hafi þjóðþing hætt starfsemi eða áskilin skipulagsleg eða fjárhagsleg tengsl þjóðdeildar við sambandið rofnað skal framkvæmdanefndin meta aðstæður og skila áliti til ráðsins. Ráðið tekur ákvörðun um brottvikningu þjóðdeildarinnar úr sambandinu.

5. gr.

Sérhver þjóðdeild og sérhver aukaaðili skal inna af hendi framlag til sambandsins til að standa straum af útgjöldum þess samkvæmt skiptireglu sem ráð sambandsins samþykkir (sbr. 5. gr. í reglum um fjármál).

Þjóðdeild, sem er í vanskilum við sambandið, skal ekki eiga atkvæðisrétt á þingum sambandsins ef vanskilin nema árgjaldi tveggja síðustu ára eða meira. Ráðið getur samt sem áður heimilað þjóðdeild að greiða atkvæði ef greiðslufallið á rætur að rekja til ástæðna sem deildinni eru óviðráðanlegar. Ráðinu er heimilt, áður en slíkt mál er tekið til athugunar, að taka við skriflegri greinargerð frá þjóðdeildinni.

6. gr.

Allar þjóðdeildir skulu setja sér eigin reglur. Þær skulu gera allar þær skipulagslegu og fjárhagslegu ráðstafanir sem nauðsynlegar eru til að þátttaka þeirra í starfsemi sambandsins beri tilætlaðan árangur. Þær skulu vera í reglulegum tengslum við aðalskrifstofu sambandsins og senda þangað skýrslu um starfsemi sína eigi síðar en í marslok ár hvert ásamt félagatali og upplýsingum um stjórnarmenn.

7. gr.

Eftirtaldir eiga rétt á aðild að þjóðdeild:

a. þingmenn;

b. fyrrverandi þingmenn sem ráð Alþjóðaþingmannasambandsins veitir aðild að sambandinu vegna fyrri setu sinnar í ráðinu og framúrskarandi starfa í þágu sambandsins; slíkir fulltrúar skulu tilnefndir af þjóðdeild sinni og vera heiðursfélagar í henni.

Þingmaður, sem tekur sæti í þjóðdeild, telst hafa samþykkt tilgang sambandsins eins og hann eru skilgreindur í 1. gr. laganna.

8. gr.

Þjóðdeild er skylt að skýra þjóðþingi, og eftir atvikum ríkisstjórn, frá ályktunum sambandsins til að stuðla að framkvæmd þeirra og gera jafnframt aðalskrifstofu sambandsins grein fyrir því eins oft og rækilega og unnt er, einkum og sér í lagi í ársskýrslum sínum, hvaða ráðstafanir hafa verið gerðar og með hvaða árangri (sbr. 2. lið 42. gr. þingskapa).

II. KAFLI

Stofnanir.

9. gr.

Stofnanir Alþjóðaþingmannasambandsins eru:

a. þing,

b. ráð,

c. framkvæmdanefnd,

d. aðalskrifstofa.

III. KAFLI

Þing Alþjóðaþingmannasambandsins.

10. gr.

Þing Alþjóðaþingmannasambandsins skal halda tvisvar á ári.

Þingstaður og samkomudagur hvers þings skal ákveðinn af ráði Alþjóðaþingmannasambandsins (sbr. 2. lið 42. gr. þingskapa.)

Ráðið getur þó við sérstakar aðstæður ákveðið að breyta um stað eða samkomudag þings eða fella þinghald niður. Í neyðartilvikum getur forseti ráðsins tekið slíka ákvörðun með samþykki framkvæmdanefndar.

11. gr.

1. Þingið sitja þingmenn sem tilnefndir hafa verið til þess af þjóðdeildunum.

2. Þjóðdeild tilnefnir til setu á þinginu allt að átta þingmenn ef íbúar í landinu eru færri en eitt hundrað milljónir en allt að tíu ef þeir eru fleiri en eitt hundrað milljónir.

12. gr.

Forseti ráðsins setur þingið, en í fjarveru hans varaforseti sem útnefndur er í samræmi við 2. lið 5. gr. í reglum framkvæmdanefndarinnar.

Þingið kýs sér forseta, varaforseta og talningarmenn.

Varaforsetar skulu vera jafnmargir þjóðdeildunum sem fulltrúa eiga á þinginu.

13. gr.

Þing Alþjóðaþingmannasambandsins ræðir alþjóðleg málefni, sem heyra undir sambandið skv. 1. gr. laganna, og samþykkir tillögur þar sem fram kemur álit sambandsins á þeim.

14. gr.

Í starfi sínu nýtur þingið aðstoðar nefnda og er fjöldi þeirra og starfssvið ákveðið af ráðinu (sbr. g-lið 22. gr.).

Nefndir skulu að jafnaði skila skýrslum og ályktunartillögum um þau mál sem þingið vísar til þeirra.

Ráðið getur einnig falið nefndum að fjalla um mál sem eru á dagskrá þess og skila um þau skýrslu til ráðsins.

15. gr.

Ráð Alþjóðaþingmannasambandsins ákveður dagskrá þingsins, að fengnum tillögum framkvæmdanefndarinnar (sbr. 10. gr. þingskapa).

Þingið getur sjálft tekið eitt viðbótarmál á dagskrá (sbr. 11. gr. þingskapa). Enn fremur getur það tekið aukalega mál á dagskrá ef það er mjög brýnt, sbr. 2. lið 11. gr. þingskapanna.

16. gr.

Aðeins þeir fulltrúar, sem viðstaddir eru, mega greiða atkvæði.

Atkvæði hverrar þjóðdeildar skulu reiknuð á eftirfarandi hátt:

a. hver þjóðdeild skal hafa minnst átta atkvæði;

b. hver þjóðdeild skal að auki hafa viðbótaratkvæði í hlutfalli við fólksfjölda sem hér segir:

1–5 millj. íbúar: 1 atkvæði

5–10 millj. íbúar: 2 atkvæði

10–20 millj. íbúar: 3 atkvæði

20–30 millj. íbúar: 4 atkvæði

30–40 millj. íbúar: 5 atkvæði

40–50 millj. íbúar: 6 atkvæði

50–60 millj. íbúar: 7 atkvæði

60–80 millj. íbúar: 8 atkvæði

80–100 millj. íbúar: 9 atkvæði

100–150 millj. íbúar: 10 atkvæði

150–200 millj. íbúar: 11 atkvæði

200–300 millj. íbúar: 12 atkvæði

yfir 300 millj. íbúar: 13 atkvæði

c. Ef a.m.k. helmingur þjóðkjörinna fulltrúa á þingi á sæti í þjóðdeild skal hún eiga rétt á einu viðbótaratkvæði séu þeir færri en eitt hundrað, en tveimur viðbótaratkvæðum séu þeir eitt hundrað eða fleiri.

Þjóðdeild getur skipt atkvæðum sínum í einstökum málum til þess að mismunandi álit fulltrúa komi fram. Enginn einn fulltrúi má fara með fleiri atkvæði en tíu.

17. gr.

Atkvæði á þinginu skulu greidd við nafnakall nema mál séu ágreiningslaus.

Við kosningu embættismanna skal viðhafa leynilega atkvæðagreiðslu ef a.m.k. tuttugu fulltrúar krefjast þess.

IV. KAFLI

Ráð Alþjóðaþingmannasambandsins.

18. gr.

Ráðið skal að jafnaði halda tvo fundi á ári hverju (sbr. 5. gr. reglna um ráðið).

Forseti kallar ráðið saman til aukafundar ef hann eða framkvæmdanefndin telja nauðsyn bera til eða ef fjórðungur ráðsmanna krefst þess.

19. gr.

Í ráði Alþjóðaþingmannasambandsins skulu sitja tveir fulltrúar úr hverri þjóðdeild. Starfstími ráðsmanna skal vera frá því þingi þegar þeir eru tilnefndir og til næsta þings.

Allir fulltrúar í ráðinu skulu vera þingmenn.

Ef fulltrúi í ráðinu fellur frá, segir af sér eða verður ófær um að sækja fundi skal þjóðdeildin tilnefna fulltrúa í hans stað.

20. gr.

Ráðið kýs sér forseta til þriggja ára (sbr. 6.–8. gr. reglna um ráðið).

Fráfarandi forseta má ekki kjósa aftur fyrr en að þremur árum liðnum. Eftirmaður hans skal vera úr annarri þjóðdeild.

Kosning forseta skal fara fram á síðara þingi ársins. Sé af sérstökum ástæðum ekki unnt að kalla þingið saman getur ráðið eigi að síður látið forsetakosninguna fara fram.

Nú segir forseti af sér, missir þingsæti sitt eða fellur frá og skal þá framkvæmdanefnd útnefna varamann sem tekur við embættisstörfum hans þar til ráðið hefur kosið nýjan forseta. Sömu ákvæði skulu gilda sé þeirri þjóðdeild, sem forseti er fulltrúi í, vikið úr sambandinu.

21. gr.

Ráð Alþjóðaþingmannasambandsins ákveður og stýrir starfi sambandsins og hefur umsjón með því í samræmi við þann tilgang sem skilgreindur er í lögunum.

Ráðið setur sér dagskrá. Framkvæmdanefndin gerir bráðabirgðadagskrá (sbr. 12. gr. reglna um ráðið). Sérhverjum fulltrúa í ráðinu er heimilt að gera tillögu um viðbótarliði á bráðabirgðadagskrána (sbr. 13. gr. reglna um ráðið).

22. gr.

Verkefni ráðs Alþjóðaþingmannasambandsins eru einkum þau sem hér segir:

a. að taka ákvörðun um að veita þjóðdeildum aðild eða taka þær aftur í sambandið, svo og um brottvikningu þeirra í samræmi við 4. gr. laganna;

b. að taka afstöðu til tillagna þjóðdeilda um að gera fyrrverandi þingmenn að heiðursfélögum skv. 7. gr. laganna;

c. að ákveða fundarstað og samkomutíma þings Alþjóðaþingmannasambandsins (sbr. 2. tölul. 10. gr. og 4. gr. um þinghald);

d. að ákveða dagskrá þings Alþjóðaþingmannasambandsins samkvæmt tillögum framkvæmdanefndar (sbr. 10. gr. þingskapa);

e. að gera tillögu um forseta þings Alþjóðaþingmannasambandsins;

f. að taka ákvörðun um allar aðrar ráðstefnur á vegum Alþjóðaþingmannasambandsins, skilgreina viðfangsefni þeirra og skila áliti um niðurstöður þeirra.

g að ákveða fjölda nefnda á þinginu og starfssvið þeirra (sbr. 1. lið 14. gr.);

h að skipa sérnefndir eða nefndir um sérstök málefni og koma á fót vinnuhópum til aðstoðar í starfi sínu;

i. að gera skrá yfir þau alþjóðasamtök og stofnanir (samkvæmt skilgreiningu í reglum) sem boðið er að senda áheyrnarfulltrúa á þing Alþjóðaþingmannasambandsins (sbr. 2. gr. þingskapa, 4. gr. reglna um ráðið og 3. gr. reglna um nefndir);

j. að samþykkja árlega starfs- og fjárhagsáætlanir sambandsins og ákveða reglur um skiptingu fjárframlaga (sbr. 3. gr. og 2. lið 5. gr. reglna um fjármál);

k. að samþykkja árlega ársreikninga fyrra árs samkvæmt tillögum tveggja endurskoðenda sem valdir eru af ráðinu úr hópi ráðsmanna (sbr. 41. gr. reglna um ráðið, 12. gr. reglna um fjármál og 12. gr. reglna um aðalskrifstofu);

l. að heimila að tekið sé við gjöfum og dánargjöfum (sbr. 7. gr. reglna um fjármál);

m. að gera tillögu um fulltrúa í framkvæmdanefnd (sbr. 37.–39. gr. reglna um ráðið);

n. að ráða framkvæmdastjóra sambandsins (sbr 1. lið 25. gr. og 3. gr. reglna um aðalskrifstofu);

o. að setja sér starfsreglur og skila áliti um tillögur til breytinga á lögunum (sbr. 45. gr. í reglna um ráðið).

V. KAFLI

Framkvæmdanefndin.

23. gr.

Í framkvæmdanefndinni sitja tólf fulltrúar, hver úr sinni þjóðdeild, auk forseta ráðsins.

Forseti ráðsins er jafnframt forseti framkvæmdanefndarinnar. Þingið kýs tólf nefndarmenn, þar af tíu úr röðum fulltrúa í ráðinu, og skulu þeir halda sæti sínu þar meðan kjörtímabil þeirra varir. A.m.k. tveir nefndarmenn skulu vera konur.

Í samræmi við m-lið 22. gr. laganna skulu aðeins þeir frambjóðendur, sem ráðið gerir tillögu um, vera kjörgengir í kosningum til framkvæmdanefndar á þinginu.

Falli þing niður skal ráðið kjósa hina nýju fulltrúa.

Við kosningar til framkvæmdanefndar skal höfð hliðsjón af framlagi frambjóðanda og þjóðdeildar hans til starfsemi sambandsins og leitast við að tryggja réttláta landfræðilega skiptingu nefndarmanna.

Kjörtímabil fulltrúa í framkvæmdanefnd, annarra en forseta, skal vera fjögur ár. A.m.k. tveir fulltrúar skulu láta af störfum ár hvert. Fráfarandi fulltrúa má ekki endurkjósa fyrr en að tveimur árum liðnum og skal eftirmaður hans vera úr annarri þjóðdeild.

Nú deyr fulltrúi í framkvæmdanefnd, segir af sér eða missir þingsæti sitt og skal þá þjóðdeild hans tilnefna varamann til að sitja fram að næsta þingi, en þá fer kosning fram. Sá fulltrúi, sem þá er kjörinn, skal ljúka kjörtímabili fyrirrennara síns.

Nú er fulltrúi í framkvæmdanefnd kjörinn forseti ráðsins, og skal þá ráðið gera tillögu til þingsins um annan fulltrúa til að taka sæti hans. Slíka tillögu skal þá taka á dagskrá ráðs og þings. Kjörtímabil hins nýja fulltrúa skal vera fjögur ár.

Fulltrúar í framkvæmdanefnd mega ekki samtímis gegna stöðu formanns eða varaformanns í nefnd.

24. gr.

Framkvæmdanefndin skal fara með framkvæmdastjórn Alþjóðaþingmannasambandsins.

Starfssvið framkvæmdanefndarinnar er sem hér segir:

a. að taka til athugunar, þegar þjóðdeild sækir um aðild eða endurnýjun aðildar, hvort öll skilyrði, sem getið er um í 3. gr. laganna, séu uppfyllt og tilkynna ráðinu um niðurstöður sínar (sbr. 4. gr.);

b. að kalla ráðið saman í neyðartilvikum (sbr. 4. gr.);

c. að ákvarða samkomutíma og fundarstað ráðsins og gera bráðabirgðadagskrá;

d. að skila áliti um viðbótarliði á dagskrá ráðsins;

e. að gera tillögu til ráðsins um árlega starfs- og fjárhagsáætlun sambandsins (sbr. 6. lið 3. gr. reglna um fjármál);

f. að skýra á fundum ráðsins frá störfum sínum í skýrslu sem forseti flytur;

g. að gera tillögu til ráðsins um dagskrá þingsins með hliðsjón af tillögum þjóðdeilda;

h. að hafa umsjón með stjórn aðalskrifstofunnar og framkvæmd hennar á þeim ákvörðunum sem þingið eða ráðið taka og veita í þessum tilgangi viðtöku skýrslum og nauðsynlegum upplýsingum;

i. að kanna hæfni umsækjenda um stöðu framkvæmdastjóra með það fyrir augum að gera tillögu til ráðsins þar um og setja framkvæmdastjóra, sem það hefur ráðið, erindisbréf;

j. að beina ósk til ráðsins um aukafjárveitingu ef fjárveiting, sem ráðið samþykkir, sýnist ekki nægja til að greiða kostnað af starfsemi og rekstri sambandsins og heimila sjálf aukafjárveitingu ef brýna nauðsyn ber til, enda sé ráðinu gerð grein fyrir slíkri ákvörðun á næsta fundi þess;

k. að tilnefna endurskoðanda utan sambandsins sem falið er að endurskoða reikninga þess (sbr. 12. gr. reglna um fjármál);

l. að ákveða launastiga og greiðslur til starfsmanna á aðalskrifstofu sambandsins (sbr. IV. hluta reglna um starfsmannahald);

m. að setja sér starfsreglur;

n. að gegna öllum störfum sem ráðið felur nefndinni í samræmi við lögin og reglugerðir.

VI. KAFLI

Aðalskrifstofa sambandsins.

25. gr.

Til aðalskrifstofunnar telst allt starfslið undir stjórn framkvæmdastjóra sambandsins (sbr. 2. gr. reglna um starfsmannahald) sem ráðinn er af ráðinu (sbr. n-lið 22. gr.).

Hlutverk aðalskrifstofunnar er sem hér segir:

a. að vera höfuðstöðvar sambandsins;

b. að varðveita gögn um þjóðdeildir og beita sér fyrir að nýjar umsóknir um aðild berist;

c. að styðja og efla starfsemi þjóðdeilda og veita þeim tæknilega aðstoð við að samræma störf sín;

d. að undirbúa þau mál sem til umræðu verða á fundum sambandsins og dreifa nauðsynlegum gögnum tímanlega;

e. að greiða fyrir því að ályktanir ráðsins og þingsins komist til framkvæmda;

f. að gera tillögur um starfs- og fjárhagsáætlun og leggja fyrir framkvæmdanefnd (sbr. 2., 3. og 7. lið 3. gr. reglna um fjármál);

g. að afla og dreifa upplýsingum um uppbyggingu og starfsemi lýðræðislega kjörinna þjóðþinga;

h. að viðhalda tengslum milli sambandsins og annarra alþjóðastofnana og annast þátttöku þess í alþjóðlegum samkomum;

i. að annast skjalasafn Alþjóðaþingmannasambandsins.

VII. KAFLI

Samtök skrifstofustjóra þjóðþinga.

26. gr.

Samtök skrifstofustjóra þjóðþinga eru ráðgefandi deild innan Alþjóðaþingmannasambandsins.

Samtökin vinna að sambærilegum viðfangsefnum og þær stofnanir Alþjóðaþingmannasambandsins sem rannsaka starfsemi þjóðþinga. Undirbúningur og vinna að verkefnum skal fara fram með samráði og í náinni samvinnu þessara aðila.

Samtök skrifstofustjóra hafa sjálfstæða stjórn, en fjárhagsáætlun þeirra skal vera hluti af fjárhagsáætlun Alþjóðaþingmannasambandsins og reglur, sem þau setja sér, skulu samþykktar af ráði Alþjóðaþingmannasambandsins.

VIII. KAFLI

Lagabreytingar.

27. gr.

Tillögur til breytinga á lögum skal senda aðalskrifstofu sambandsins skriflega að minnsta kosti þremur mánuðum áður en þingið kemur saman. Aðalskrifstofan skal þegar í stað senda breytingartillögurnar til þjóðdeilda. Slíkar tillögur fara sjálfkrafa á dagskrá þingsins.

Breytingartillögur við lagabreytingartillögur skal senda aðalskrifstofu skriflega að minnsta kosti sex vikum áður en þingið kemur saman. Aðalskrifstofan skal þegar í stað senda allar slíkar breytingartillögur til þjóðdeilda.

Þingið greiðir atkvæði um breytingartillögur, að fengnu áliti ráðsins, sem samþykkt skal þar með einföldum meiri hluta, og þarf 2 / 3 atkvæða á þinginu til að slíkar tillögur nái fram að ganga.